b'\n_START_ARTICLE_\nRaseini\xc5\xb3 Viktoro Petkaus pagrindin\xc4\x97 mokykla\n_START_SECTION_\nIstorija\n_START_PARAGRAPH_\nRaseini\xc5\xb3 gimnazija \xc4\xafkurta 1919\xc2\xa0m. sausio 10 d. Gimnazija buvo atidaryta pa\xc4\x8di\xc5\xb3 raseini\xc5\xa1ki\xc5\xb3 organizacinio komiteto, kuriam vadovavo kunigas Petras Do\xc4\x8dkus pastangomis, u\xc5\xbe raseini\xc5\xa1ki\xc5\xb3 suaukotas l\xc4\x97\xc5\xa1as. \xc4\xae gimnazij\xc4\x85 priimti 68 mokiniai, juos mok\xc4\x97 7 mokytojai. Pirmaisiais mokyklos gyvavimo metais buvo mokoma pagal \xe2\x80\x9eRyto\xe2\x80\x9c draugijos gimnazij\xc5\xb3 programas. 1921\xc2\xa0m. gimnazija suvalstybinta, o 1925\xc2\xa0m. i\xc5\xa1leido pirm\xc4\x85j\xc4\x85 18 abiturient\xc5\xb3 laid\xc4\x85. 1939\xc2\xa0m. pastatytas dabartinis mokyklos pastatas Vilniaus gatv\xc4\x97je. J\xc4\xaf suprojektavo garsus tarpukario architektas, Raseini\xc5\xb3 gimnazijos antrosios laidos abiturientas Adolfas Luko\xc5\xa1aitis._NEWLINE_1940\xc2\xa0m. prasid\xc4\x97jusi sovietin\xc4\x97 okupacija ir v\xc4\x97liau kil\xc4\x99s SSRS-Vokietijos karas nutrauk\xc4\x97 \xc4\xafprast\xc4\x85 gimnazijos gyvenim\xc4\x85. Okupantai mokyklos pastat\xc4\x85 naudojo kariuomen\xc4\x97s reikm\xc4\x97ms ir negailestingai j\xc4\xaf niokojo. Karui baigiantis, dalis mokini\xc5\xb3 ir mokytoj\xc5\xb3 pasitrauk\xc4\x97 \xc4\xaf Vakarus, kiti atsid\xc5\xabr\xc4\x97 tremtyje Rytuose, dar kiti \xc4\xafstojo \xc4\xaf pasiprie\xc5\xa1inimo sovietinei okupacijai kovotoj\xc5\xb3 gretas. Antisovietin\xc4\x97s rezistencijos kovose \xc5\xbeuvo 37 gimnazijos mokiniai ir mokytojai. J\xc5\xb3 vardai \xc4\xafam\xc5\xbeinti 2002\xc2\xa0m. mokykloje atidengtoje Atminimo lentoje._NEWLINE_1950\xc2\xa0m. gimnazija pertvarkyta \xc4\xaf Raseini\xc5\xb3 vidurin\xc4\x99 mokykl\xc4\x85. Ilg\xc4\x85 laik\xc4\x85 mokykla buvo miesto kult\xc5\xabros centras. 1963\xc2\xa0m. pa\xc4\x8di\xc5\xb3 mokytoj\xc5\xb3 bei mokini\xc5\xb3 j\xc4\x97gomis pastatytos mokomosios dirbtuv\xc4\x97s. 1966\xc2\xa0m. mokykla prad\xc4\x97ta vadinti Raseini\xc5\xb3 1-\xc4\x85ja vidurine mokykla, nes Raseiniuose tais metais \xc4\xafsik\xc5\xabr\xc4\x97 dar viena, 2-oji vidurin\xc4\x97 mokykla. 1977\xc2\xa0m. pastatytas priestatas su sporto sale. 1987\xc2\xa0m. \xc4\xafvestas sustiprintas biologijos, 1989\xc2\xa0m.\xc2\xa0\xe2\x80\x93 sustiprintas dail\xc4\x97s mokymas. Prasid\xc4\x97jus Atgimimo laikotarpiui 1989\xc2\xa0m. \xc4\xafkurtas mokyklos istorijos muziejus._NEWLINE_Nuo 1994\xc2\xa0m. Raseini\xc5\xb3 \xe2\x80\x9eKalno\xe2\x80\x9c vidurin\xc4\x97 mokykla. 2000\xc2\xa0m. mokykloje \xc4\xafvestas kryptingas meninis ugdymas ir ankstyvasis bei pagilintas angl\xc5\xb3 kalbos mokymas, 11-12 klas\xc4\x97se prad\xc4\x97tas profilinis mokymas. 2001\xc2\xa0m. renovuotas mokyklos priestatas su sporto sale._NEWLINE_Optimizuojant mokykl\xc5\xb3 tinkl\xc4\x85 2012\xc2\xa0m. rugs\xc4\x97jo 1 d. tapo Viktoro Petkaus pagrindine mokykla._NEWLINE_2014\xc2\xa0m. gruod\xc5\xbeio 1 d. buvo u\xc5\xbebaigtas renovuoti mokyklos tre\xc4\x8diasis auk\xc5\xa1tas._NEWLINE_Dabar yra tik 10 klasi\xc5\xb3.'